Svaret er måske enkelt: Giv ham for det, dit budget kan bære. Men det er ikke et brugbart svar, hvis det ikke er økonomien, det handler om, men derimod spørgsmålet om, hvad der vil være passende.
Problemet er ofte, at det kan sætte ham i forlegenhed, hvis du giver en langt dyrere gave, end han giver dig retur juleaften eller har givet dig til sidste fødselsdag. Omvendt kan det være en skuffelse for ham at få en meget billigere gave, end han giver eller har givet dig.
Hvis du har fået en gave af ham tidligere, kan du måske fornemme, hvilket prisniveau der vil være passende. Har du ikke udvekslet gaver med ham før, eller er det ikke relevant at sammenligne med, så snak evt. med andre gavegivere om, hvad de giver for.
Det er som regel ikke prisen, der er afgørende for, om gaven er god – så brug hellere din tid på at finde den rette gave, i stedet for at spekulere så meget over den rette pris.